b'\n_START_ARTICLE_\nEsgl\xc3\xa9sia de Sant Pau (la Selva del Camp)\n_START_SECTION_\nDescripci\xc3\xb3\n_START_PARAGRAPH_\nConstrucci\xc3\xb3 d\'estil g\xc3\xb2tic tard\xc3\xa0 que actualment es troba abandonat, amb l\'interior en ru\xc3\xafnes, sense cobertes i fa\xc3\xa7ana en mal estat de conservaci\xc3\xb3. Esgl\xc3\xa9sia o capella d\'una nau \xc3\xa0mplia, de planta rectangular, antigament amb coberta de fusta a dues vessants, damunt perpanys de pedra. Carreus als angles exteriors de la fa\xc3\xa7ana que reforcen l\'obra de paredat. T\xc3\xa9 un campanar d\'espadanya centrat sobre la fa\xc3\xa7ana. La porta \xc3\xa9s d\'arc de mig punt amb falses dovelles i damunt d\'ella hi ha forn\xc3\xadcula buida i un \xc3\xb2cul.\n_START_SECTION_\nHist\xc3\xb2ria\n_START_PARAGRAPH_\nL\'actual edifici fou bastit probablement a les darreries del segle XIV, o els inicis del XV, en el lloc d\'una capella preexistent. En un document del 1233 es parla del "cam\xc3\xad p\xc3\xbablic que passa als costats de les parets de l\'ermita vella i que va cap a la riera". La primera not\xc3\xadcia la primera not\xc3\xadcia documentada de l\'esgl\xc3\xa9sia de Sant Pau \xc3\xa9s el perm\xc3\xads atorgat pel paborde de Tarragona a l\'ermit\xc3\xa0 Fra Pon\xc3\xa7 d\'Amer, per a bastir-la, el 28 de setembre de 1286. En aquesta donaci\xc3\xb3 se li concedeixen "les mateixes parets velles dels ermitans". El 1936 va desapar\xc3\xa8ixer l\'antiga imatge de Sant pau, de pedra, que hi havia a la forn\xc3\xadcula de la fa\xc3\xa7ana. A les parets que resten de l\'edificaci\xc3\xb3 actual hom pot veure aprofitats diversos carreus, possiblement de l\'esgl\xc3\xa9sia o ermita vella.'